ಅಬ್ಬಾನೇ ಹಿರಣ್ಯ, ಅಬ್ಬಾನೇ ಶ್ರೀಮನ್ನಾರಾಯಣ ಆಗ ನಾನಿನ್ನೂ ಚಿಕ್ಕ ಹುಡುಗ. ನಾನು, ಅಬ್ಬಾ ಟೌನ್ ನಲ್ಲಿ ಸ್ವಲ್ಪ ಹಿಂದೆಮುಂದೆ ನಡೆದು ಹೋಗುತ್ತಿದ್ದೆವು. ಯಾರೋ ಕೆಳಗೆ ಬೀಳಿಸಿಕೊಂಡು ಹೋಗಿದ್ದ ೧೦ ರೂಪಾಯಿಯನ್ನ ಅಬ್ಬಾ ನೋಡಿದ್ರೂ ನೋಡದಂತೆ ಹೋದರು. ಹಿಂದೆ ಇದ್ದ ನನ್ನ ಕಣ್ಣಿಗೆ ಆ ೧೦ ರೂಪಾಯಿ ಬಿತ್ತು. ನನಗೆ ಎಲ್ಲಿಲ್ಲದ ಸಂತಸ. ತಕ್ಷಣ ಅದನ್ನು ತೆಗೆದು ಜೇಬಿಗಿಳಿಸಿಕೊಂಡೆ. ಇದನ್ನ ನೋಡಿದ ಅಬ್ಬಾ ವಾಪಸ್ ಬಂದು, ʻಕೊಡು ಆ ದುಡ್ಡನ್ನʼ ಎಂದು ಕಿತ್ತುಕೊಂಡರು. ಅಲ್ಲೇ ಪಕ್ಕದಲ್ಲಿದ್ದ ಅಂಗಡಿಯವರಿಗೆ ಹಣ ಕೊಟ್ಟು, ʻಯಾರೋ ಬೀಳಿಸಿಕೊಂಡಿದ್ದಾರೆ ಪಾಪ. ಕೊಟ್ಬಿಡಿʼ ಎಂದು ಹೇಳಿದರು. ಆಗ ನನ್ನ ೧೦ ದಿನದ ಪಾಕೆಟ್ ಮನಿ ಅಂಗಡಿಯವನ ಪಾಲಾಯಿತು ಎನಿಸಿ ಬೇಸರವಾಯಿತು. ಆದರೆ ಸುಲಭ ಜಯ ಒಳ್ಳೆಯದಲ್ಲ, ದುರ್ಮಾಗ ಅನುಸರಿಸಬಾರದು ಎಂದು ತಿಳಿಸಲು ಅಬ್ಬಾ ಹಾಗೆ ಮಾಡಿದರು ಎಂಬುದನ್ನು ಬೆಳೆಯುತ್ತಾ ಬೆಳೆಯುತ್ತಾ ತಿಳಿದೆ. ನಾನು ನನ್ನಪ್ಪನನ್ನು ಕಂಡ ರೀತಿ ತುಂಬಾ ವಿಭಿನ್ನ. ನಮ್ಮ ಧರ್ಮದಲ್ಲಿ ಅಪ್ಪನನ್ನು ಅಬ್ಬಾ, ಅಬ್ಬು, ಅಬ್ಬಾಜಾನ್ ಅಂತಲೇ ಕರೆಯೋದು. ನಾನು, ನಮ್ಮಕ್ಕ ತುಂಬಾ ಸಲ ಟಿವಿ ನೋಡಿ ಅಪ್ಪನನ್ನು ಡ್ಯಾಡಿ, ಪಪ್ಪ ಅಂತೆಲ್ಲಾ ಕರೀಬೇಕು ಅಂತ ಅನಿಸಿದ್ದಿದೆ. ಆದರೆ ಅವರೊಮ್ಮೆ ʻರೇ ಸಾದು..ʼ ಎಂದು ಕರೆದಾಕ್ಷಣ ಗಲಿಬಿಲಿಗೊಂಡು ʻಕ್ಯಾ ಬಾ..ʼ ಅಂದೂ ಅಂದೂ ಇಂಗ್ಲಿಷ್ ಡ್ಯಾಡಿ ಆಸೆಯೇ ಬಿಟ್ಟುಹೋಯಿತು. ಅಬ್ಬಾ ಈಗಲೂ ವೃತ್ತಿಯಲ್ಲಿ ಕನ್ನಡ ಶಾಲೆಯ ಮೇಷ್ಟ್ರು. ಗಣಿತ ವಿಷಯ ಅವರಿಗೆ ಕರತಲಾಮಲಕ. ಆದರೆ ದೀಪದ ಕೆಳಗೆ ಕತ್ತಲು ಎಂಬಂತೆ ನಾನು ಗಣಿತದಲ್ಲಿ ವೀಕ್. ಪಿಯುಸಿಯಲ್ಲೊಮ್ಮೆ ಗಣಿತದ ದಂಡಯಾತ್ರಿಕ. ಹಾಗಂತ ದಡ್ಡನೇನಲ್ಲ. ಮಧ್ಯರಾತ್ರಿ ಎಬ್ಬಿಸಿ ೧೯ನೇ ಮಗ್ಗಿ ಕೇಳಿದರೂ ಥಟ್ ಅಂತ ಹೇಳ್ತೀನಿ. ಇದು ನನ್ನ ಮೇಲೆ ನಡೆದ ಗಣಿತದ ಹೇರಿಕೆಗೆ ಸಾಕ್ಷಿ ಎಂದರೆ ತಪ್ಪಾಗಲಾರದು. ಚಿಕ್ಕ ವಯಸ್ಸಿನಿಂದ ನಾನು ಅಬ್ಬಾ ಕ್ಲೋಸ್ ಫ್ರೆಂಡ್ಸ್. ಆದರೆ ನಾನು ಚಿಕ್ಕ ವಯಸ್ಸಲ್ಲಿ ತಪ್ಪು ಮಾಡಿದಾಗಲೆಲ್ಲಾ ಕ್ಲೋಸ್ ಅನ್ನೋದನ್ನ ಮರೆತು ಹುಚ್ಚಾಪಟ್ಟೆ ಹೊಡೆದಿದ್ದಿದೆ. ಸಾಲದು ಅಂತ ಅಕ್ಕಪಕ್ಕದ ಮನೆಯವರೆಲ್ಲಾ ಬಂದು ಚಾಡಿಗೀಡಿ ಹೇಳಿ ʻನಿಮ್ ಮಗ ನೋಡಿ ಹಿಂಗೆʼ ಅಂದರೆ ಕಥೆ ಮುಗಿಯಿತು. ನನ್ನನ್ನೇ ಬಕ್ರಾ ಮಾಡಿಕೊಂಡು ರಂಜಾನ್, ಬಕ್ರೀದ್ ಆಚರಿಸುತ್ತಿದ್ದರು. ಇದಕ್ಕೆ ನಮ್ಮನೆಯಲ್ಲಿರುವ ಕಿತ್ತು ಹೋದ ಬೆಲ್ಟು, ಬಾಚಣಿಗೆ, ಪೊರಕೆ, ಮುರಿದ ಡಬ್ಬಗಳೇ ಸಾಕ್ಷಿ. ಜೀವಂತ ಸಾಕ್ಷಿ ನೆರೆಮನೆಯವರು ಮತ್ತು ಅಕ್ಕಪಕ್ಕದ ಬೀದಿಯವರು. ಮಕ್ಕಳು ಎಲ್ಲಿಯೂ ತಪ್ಪು ದಾರಿ ಹಿಡಿಯದಂತೆ ಗಮನ ವಹಿಸೋರು. ಆದ್ದರಿಂದಲೇ ಇವತ್ತಿಗೂ ನಾನು ಧೂಮಪಾನ, ಮದ್ಯಪಾನದಂತಹ ಸಾಮಾನ್ಯ ದುರಭ್ಯಾಸಗಳಿಂದಲೂ ಬಹಳ ದೂರ. ಹೆತ್ತವರ ನಂಬಿಕೆಗೆ ಮೋಸ ಮಾಡಬಾರದೆಂದು ಓದಿ ಆರೋಗ್ಯ ಇಲಾಖೆಯಲ್ಲಿ ಒಂದೊಳ್ಳೆ ಹುದ್ದೆಯಲ್ಲಿದ್ದೀನಿ. ಅಬ್ಬಾಗೆ ತುಂಬಾ ಸಲ ಥ್ಯಾಂಕ್ಸ್ ಹೇಳಬೇಕೆನಿಸಿದೆ. ಆದರೆ ಹೇಳಿಲ್ಲ. ಪಿಯುಸಿ ಫೇಲ್ ಆಗಿದ್ದಾಗ, ಎಲ್ರೂ ಹೀಯಾಳಿಸುತ್ತಿದ್ದಾಗ ಜೊತೆಯಿದ್ದ ಅಪ್ಪನೇ ಧೈರ್ಯ ತುಂಬಿದ್ದು. ಅಬ್ಬಾನ ಆವತ್ತು ತಬ್ಕೋಬೇಕು ಅಂತ ಅನ್ನಿಸಿತ್ತು. ಆದರೆ ಹಾಗೆ ಮಾಡಿರಲಿಲ್ಲ. ಅವರ ಬಗ್ಗೆ ಹೇಳಿಕೊಳ್ಳಲಾರದಷ್ಟು ಪ್ರೀತಿ ನನ್ನೊಳಗಿದೆ. ಮಕ್ಕಳಿಗೆ ಎಲ್ಲಿ ಪ್ರೀತಿ ತೋರಿಸಬೇಕು, ಎಲ್ಲಿ ಸಲುಗೆ ಕೊಡಬಾರದು ಎಂಬುದನ್ನ ಮಾಡಿ ತೋರಿಸಿ, ಶಾಲೆಯಲ್ಲೂಮನೆಯಲ್ಲೂ ಒಂದೇ ರೀತಿ ಇದ್ದು ಮಾದರಿಯಾಗಿದ್ದಾರೆ. ಈಗಲೂ ಬಿಡುವಾದಾಗ ಒಟ್ಟಿಗೆ ಥಿಯೇಟರ್ಗೆ ಹೋಗ್ತೀವಿ. ದೇಶ, ರಾಜಕೀಯ, ಭಾಷೆ ಅಂತೆಲ್ಲಾ ಚರ್ಚಿಸ್ತೀವಿ. ನನ್ನ ಯೂಟ್ಯೂಬ್ ಪಾಡ್ಕಾಸ್ಟ್ನ ಮೊದಲ ವೀಕ್ಷಕ ಅಬ್ಬಾನೇ. ತಪ್ಪಿದ್ದರೆ ಬೈದು ಬುದ್ಧಿ ಹೇಳುತ್ತಾರೆ. ಹಾಗಾಗಿ ನನ್ನ ಪಾಲಿಗೆ ಹಿರಣ್ಯಕಶ್ಶಿಪು, ಶ್ರೀಮನ್ನಾರಾಯಣ ಎರಡೂ ನಮ್ ಅಬ್ಬಾನೇ. ಅಪ್ಪಂದಿರು ಸ್ನೇಹಿತರಂತಿದ್ರೆ ಮಕ್ಕಳು ಮೇಧಾವಿಗಳಾಗಬಹುದು ಅನ್ನೋದು ನನ್ನ ಭಾವನೆ. ಜಗತ್ತಿನೆಲ್ಲಾ ತಂದೆಯರಿಗೂ ಅಪ್ಪಂದಿರ ದಿನದ ಶುಭಾಶಯಗಳು. ಸಾದಿಖ್ ಗಡಿನಾಡು mohamadasadugmail.com